KIRJALLINEN KYSYMYS E-3570/98

esittäjä(t): W.G. van Velzen (PPE) komissiolle

(1. joulukuuta 1998)

Aihe: Ydinteollisuus ja vuosituhannen vaihtumisen tuomat ongelmat

Vuosituhannen vaihde lähenee ja sen tuomat ongelmat käyvät yhä konkreettisemmiksi. Ongelmien ratkaisemisessa tärkeimmät alat, kuten energiasektori, on asetettava etusijalle. Euroopan unionissa tai muuallakaan ei tiedetä tarkkaan, mitä seurauksia vuosituhannen vaihtuminen voi aiheuttaa ydinvoimaloille. Euroopassa on turvallisuuteen liittyvistä ja kansanterveydellisistä syistä tärkeää saada selvä käsitys siitä, miten Euroopan unionin ja Keski- ja Itä-Euroopan maiden ydinteollisuus aikoo toimia ongelmien poistamiseksi.

1. Onko komissio selvittänyt, millä tavoin EU:n jäsenvaltioiden ydinvoimalat / vastaavat viranomaiset aikovat varautua vuosituhannen vaihtumisen aiheuttamiin ongelmiin?

2. Voiko komissio antaa yleiskatsauksen EU:n avustusohjelmien kautta teknistä tukea saavien ydinvoimaloiden kokonaismäärästä ja sijainnista Keski- ja Itä-Euroopassa, ja erityisesti Ukrainassa ja Venäjällä?

3. Voiko komissio ilmoittaa, missä määrin Keski- ja Itä-Euroopan ja Euroopan unionin asiasta vastaavat viranomaiset tekevät yhteistyötä vuosituhannen vaihtumisen tuomiin ongelmiin varautumisessa? Onko asiasta tehty sopimuksia, ja jos on, mitkä nämä sopimukset ovat?

4. Mitä komissio on tehnyt tai aikoo tehdä, jotta Keski- ja Itä-Euroopan asiasta vastaavat viranomaiset saavat enemmän tietoa vuosituhannen vaihtumisen mukanaan tuomista ongelmista, ja onko komissio valmis käyttämään tähän tarkoitukseen ylimääräisiä varoja?

5. Aikooko komissio myöntää Tacis-ohjelman kautta varoja myös Venäjän ja entisen Neuvostoliiton valtioiden sotilaallisten ydinlaitosten tiedottamiseen, jotta ne osaavat varautua vuosituhannen vaihtumisen aiheuttamiin ongelmiin?

6. Voiko komissio vahvistaa, että Ukrainan ydinvoimaloiden on esitettävä asiasta vastaaville viranomaisille yleiskatsaus toimista, joilla ne varautuvat vuosituhannen vaihtumisen tuomiin ongelmiin? Voiko komissio kertoa, onko myös venäläisten ydinvoimaloiden täytynyt esittää tällainen katsaus, ja jos on täytynyt, mitkä ovat sen tulokset?

Komission jäsenen Ritt Bjerregaardinkomission puolesta antama vastaus

(20. tammikuuta 1999)

Komissio tajuaa vuosituhannen vaihtumisen tuomien ongelmien tärkeyden, kuten sen vastikään antamasta tiedonannosta ilmenee(1). Eurooppa-neuvostolle esitettiin joulukuussa tiedonanto siitä, miten yhteisö aikoo selviytyä vuoteen 2000 liittyvistä ongelmista(2). Tiedonannossa painotetaan energia-alaan liittyviä huolia ja erityisesti Keski- ja Itä-Euroopan maiden (KIE) ja uusien itsenäisten valtioiden ydinvoimalaitosten tilannetta. Komissio tekee yleisesti ottaen kaikkensa tehdäkseen aihetta tunnetummaksi julkaisemalla jo saatavilla olevia tietoja ja edistämällä keskustelua asiantuntijoiden parissa. Tiedonantojen lisäksi vuosituhannen vaihtumisen tuomista ongelmista voi lukea Internet-sivulta.

Arvoisan parlamentin jäsenen esille ottamista seikoista komissio haluaisi todeta seuraavaa:

1. Ydinlaitosten turvallisuus kuuluu lähinnä jäsenvaltioiden vastuulle. Asiantuntijaryhmien kautta epävirallisesti saatujen tietojen perusteella jäsenvaltiot ovat toteuttaneet ohjelmia tämän asian tiimoilta. Vaikka ohjelmien yksityiskohdat poikkeavat toisistaan, kaikki ne edellyttävät toiminnanharjoittajan määrittävän ne järjestelmät, joihin asialla saattaa olla vaikutusta, panevan ne ydinturvallisuuden kannalta tärkeysjärjestykseen, testaavan kutakin vuorollaan ja muuttavan tai korvaavan ne järjestelmät, jotka eivät läpäise testiä. Sääntelyviranomaiset tarkistavat näiden ohjelmien sisältöä ja seuraavat niiden toteuttamista. Joissakin jäsenvaltioissa on nyt alettu kiinnittää huomiota sellaisiin seikkoihin kuin käyttöhenkilöstön määrän lisääminen ja huoltotoimien välttäminen kriittisinä päivämäärinä.

2. KIE-maiden ja uusien itsenäisten valtioiden ydinvoimalaitoksille annetusta avusta on yksityiskohtainen kuvaus neuvostolle ja parlamentille tarkoitetussa tiedonannossa(3). Kansainvälinen atomienergiajärjestö on toistaiseksi johtava kansainvälinen organisaatio mitä vuotta 2000 koskevaan ongelmaan tulee.

3. Komissio keskittyy tämän vuoksi edistämään vuoropuhelua alaa sääntelevien organisaatioiden välillä ongelman tunnettuuden lisäämiseksi sekä paineen lisäämiseksi asiantuntijoiden kesken, jotta alalla saataisiin aikaan toimintaa.

4. Komission Concert-ryhmä, johon kuuluu johtavia ydinalan sääntelyviranomaisia yhteisön jäsenvaltioista, KIE-maista sekä uusista itsenäisistä valtioista, yhteensä 25:stä valtiosta, keskusteli aiheesta kokouksessaan vuoden 1998 kesäkuussa. Aiheesta keskustellaan uudestaan ryhmän kokouksessa tammikuussa 1999. Tällaisilla keskusteluilla tehdään asiaa tunnetummaksi ja lisätään paineita ryhtyä parhaisiin sääntelykäytäntöihin. Yhteisön alueen sääntelyviranomaiset ovat jatkuvasti toiminnan tasolla yhteydessä kollegoihinsa KIE-maissa ja uusissa itsenäisissä valtioissa ja pystyvät hyvin lisäämään näiden tietämystä aiheesta. Tähän mennessä ei ole havaittu mitään erityisiä tähän asiaan liittyviä rahoitustarpeita.

5. Tacis-ohjelmasta annetaan ydinturvallisuuteen liittyvää tukea siviilikäyttöön tarkoitetuille ydinvoimalaitoksille muttei sotilaallisille laitoksille. Komissio ei näin ollen ole toteuttanut mitään toimia tällä alalla.

6. Ydinturvallisuus kuuluu kunkin valtion omalle vastuulle, ja kunkin valtion on päätettävä, mitkä toimet ovat tällä alalla tarpeen. Kansalliset ydinalan sääntelyviranomaiset ovat keskeisiä toimijoita näiden toimien laajuuden määrittämisessä, joten komissio pitää edellä kohdassa 4 kuvattuja toimia erittäin tärkeinä.

(1) KOM(98) 102.

(2) KOM(98) 593.

(3) KOM(98) 134.